
Text rozhodnutia
Súd: Najvyšší súd Spisová značka: 1So/55/2014 Identifikačné číslo súdneho spisu: 8013201058 Dátum vydania rozhodnutia: 29. 07. 2014 Meno a priezvisko sudcu, VSÚ: JUDr. Jana Henčeková ECLI: ECLI:SK:NSSR:2014:8013201058.1 Uznesenie Najvyšší súd Slovenskej republiky, v právnej veci navrhovateľa: K. D., bytom C. XX, N., proti odporkyni: Sociálna poisťovňa - ústredie, ul. 29. augusta č. 8, Bratislava, o preskúmanie zákonnosti rozhodnutia a postupu odporkyne č. 3156-67/2013-BA zo dňa 2. septembra 2013, o odvolaní navrhovateľa proti rozsudku Krajského súdu v Prešove č.k. 3Sp/31/2013-43 zo dňa 11. februára 2014, takto r o z h o d o l : Najvyšší súd Slovenskej republiky odvolanie navrhovateľa o d m i e t a . Žiaden z účastníkov n e m á p r á v o na náhradu trov odvolacieho konania. o d ô v o d n e n i e : Krajský súd v Prešove napadnutým rozsudkom potvrdil napadnuté rozhodnutie odporkyne a zároveň účastníkom nepriznal náhradu trov konania. Proti tomuto rozsudku podal navrhovateľ odvolanie, v ktorom navrhoval zamietnuť rozsudok krajského súdu a rozhodnúť v jeho prospech. Najvyšší súd Slovenskej republiky ako súd odvolací (§ 10 ods. 2 OSP) prejednal vec podľa § 212 ods. 1 v spojení s § 246c OSP, bez nariadenia odvolacieho pojednávania (§ 250ja ods. 2 veta prvá OSP) a jednomyseľne (§ 3 ods. 9 zákona č. 757/2004 Z.z. o súdoch a o zmene a doplnení niektorých zákonov) dospel k záveru, že odvolanie navrhovateľa je potrebné odmietnuť. Odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje (§ 204 ods. 1 OSP). Odvolací súd odmietne odvolanie, ktoré bolo podané oneskorene (§ 218 ods. 1 písm. a/ OSP). Rovnopis písomného vyhotovenia rozsudku č.k. 3Sp/31/2013-43 zo dňa 11. februára 2014 bol navrhovateľovi doručený dňa 14.03.2014, o čom svedčí jeho podpis na doručenke vrátenej súdu. Odvolanie proti spomínanému rozsudku bolo dané na poštovú prepravu dňa 14.04.2014, pričom lehota na podanie odvolania bola 15 dní a uplynula 31.03.2014. O tejto skutočnosti bol navrhovateľ riadne poučený. Z uvedených dôvodov Najvyšší súd Slovenskej republiky odvolanie ako oneskorene podané odmietol podľa § 218 ods. l písm. a/ v spojení s § 204 ods. 1 OSP. Nemohol sa zaoberať dôvodmi odvolania ani obsahom napadnutého rozsudku, pretože zistil dôvod, ktorý viedol k nemeritórnemu (procesnému) rozhodnutiu. Preto odvolanie nebolo možné vecne prejednať a o ňom rozhodnúť. O náhrade trov odvolacieho konania rozhodol odvolací súd podľa § 224 ods. 1 v spojení s § 146 ods. 1 písm. c/ a s § 246c ods. l prvá veta OSP a účastníkom trovy odvolacieho konania nepriznal, keďže výsledok konania je obdobný, ako pri zastavení konania. Poučenie: Proti tomuto rozsudku opravný prostriedok nie je prípustný.

